**COS-B** (acrónimo de *Celestial Observation Satellite*) foi un observatorio espacial da Axencia Espacial Europea lanzado o 9 de agosto de 1975 mediante un foguete Delta 2913 desde a Base Vandenberg da Forza Aérea. Inicialmente pretendíase lanzar o satélite mediante un foguete Europa 2, pero descartouse tralos diversos fallos técnicos co mesmo.

Características
---------------

A misión de COS-B consistiu na observación da radiación gamma celeste no rango de enerxías entre 25 MeV e 1 GeV co obxectivo de estuda-los púlsares de raios gamma, cartografar a Galaxia en raios gamma e facer un estudo en detalle do púlsar Geminga.

O satélite foi inxectado nunha órbita altamente elíptica cun apoxeo de 100.000 km e un perixeo de 350 km e unha inclinación orbital de case 90 graos.

O satélite tiña forma cilíndrica, cun diámetro de 140 centímetros e unha altura de 121 centímetros. Tendo en conta as catro antenas que sobresaían da parte inferior do cilindro, a altura total era de 172,2 cm.

COS-B obtiña información sobre a súa orientación a partir dun sensor solar e dun sensor de albedo terrestre. A actitude controlábase mediante un sistema de control que usaba gas frío (nitróxeno) como propulsor. O mesmo sistema servía para axustar a rotación do satélite a unha velocidade de 10 revolucións por minuto, engadíndose un par de tobeiras de precesión para axustar o momento angular.

O sistema de telemetría usaba un transmisor en tempo real de 6,5 watts de potencia e cunha taxa de transmisión de datos de 160 ou 320 bps, seleccionable. A enerxía eléctrica era proporcinada por 9480 células solares montadas en 12 subpaneis no cilindro do satélite.

A misión deuse por finalizada en abril de 1982 tras funcionar case o triplo do inicialmente estimado (6 anos e 8 meses fronte a dous anos previstos). O satélite reentrou na atmosfera o 18 de xaneiro de 1986.

Instrumentación
---------------

Como único instrumento, COS-B levaba a bordo un telescopio de raios gamma, que funcionou sen problemas durante toda a misión salvo problemas puntuais coa cámara de chispas e a perda normal de rendemento co paso do tempo.

Notas
-----

1. 1 2 3  N2YO (2011). Real Time Satellite Tracking, ed. "COS B" (en inglés). Consultado o 1 de xaneiro de 2012.
2. 1 2 3 4 5 6 7 8 9 10 11  NASA (4 de novembro de 2011). "COS-B" (en inglés). Consultado o 1 de xaneiro de 2012.
3. ↑  "Letter dated 18 November 1975 from the Permanent Representative of the United States of America addressed to the Secretary-General" (PDF) (75-26865). 2 de decembro de 1975. Consultado o 1 de xaneiro de 2012.
4. 1 2 3 4 5 6 7 8 9  Gunter Dirk Krebs (2011). Gunter's Space Page, ed. "COS B" (en inglés). Consultado o 1 de xaneiro de 2012.
5. 1 2  Gunter Dirk Krebs (2011). Gunter's Space Page, ed. "Delta-2913" (en inglés). Consultado o 21 de xuño de 2012.
6. ↑  Mark Wade (2011). "COS" (en inglés). Consultado o 1 de xaneiro de 2012.
7. 1 2  HEASARC (NASA), ed. (26 de xuño de 2003). "The COS-B Satellite" (en inglés). Consultado o 1 de xaneiro de 2012.

Véxase tamén
------------

### Ligazóns externas

* COS-B na páxina da ESA
* COS-B na páxina de HEASARC (NASA)

|  |  |
| --- | --- |
| Control de autoridades | 
* Wd: Q48711
* NSSDC ID: 1975-072A
* SCN: 08062

 |